Torsdag går det løs i Arena Nord i Frederikshavn, når showet Årets Nordjyde løber af stablen. Nyhedsvært Caroline Monin får debut som vært på showet.

- Der er jo faktisk ret meget, der kan gå galt. Sådan lyder det med et smil fra nyhedsvært Caroline Monin på scenen under forberedelserne til torsdagens store show: Årets Nordjyde. Det er første gang, hun skal være vært på showet og stå foran det cirka 400 mand store livepublikum. Hun håber, at det hele går godt men ved, at der er meget, der kan gå alt. - Jeg har jo høje hæle på, sæt nu jeg falder op på scenen. Så må vi jo lave et show ud af det, siger nyhedsværten. Mor blandt publikum Værtsrollen skal Caroline dele med kollegaen Morten Pedholt. De skal styre showet i tæt samarbejde, og Caroline skal især stå for interviews af venner, familie og bekendte til de nominerede til prisen Årets Nordjyde. Caroline kan også komme til at spotte sin egen familie blandt publikum, for hendes mor og morens kæreste kommer og støtter op om debuten. - Det bliver helt vildt med livepublikum. Jeg kan godt mærke sommerfuglene i maven, siger Caroline Monin. Under forberedelserne onsdag er den nye vært dog helt rolig, men hun ved, at nerverne nok vil komme før showet torsdag, for det er noget helt andet end at sidde i tv-studiet. - Jeg er spændt på, om det hele kommer til at gå, som vi regner med. Det er jo et kæmpeshow og noget helt andet for mig som almindelig vært og journalist. Det er en anden rolle, jeg skal træde ind i. Prisoverrækkelse, musik og stand-up Foruden de to værter kommer flere andre til at indtage scenen i Arena Nord torsdag. Musikerne Ericka Jane, Pauline og bandet Torsdag kommer til at fylde showet med musik, mens komiker Jonas Mogensen skal forsøge at sætte smil på læberne. Men det er dog noget helt andet, Caroline fremhæver ved showet. - En ting er, at det er et stort show, men vi laver det for at hylde de lokale ildsjæle. Det er folk, der gør en forskel for andre, og det er vigtigt. Se Årets Nordjyde her på siden og på Salto torsdag efter 19.30-nyhederne.